የአማራ ክልል ምክር ቤት 10ኛ መደበኛ ጉባኤ የክልሉን የ2006 በጀት አፀደቀ
አዲስ አበባ፤ ሐምሌ 4/2005 (ዋኢማ) –  የአማራ ክልል ምክር ቤት 10ኛ መደበኛ ጉባኤ በ2006 በጀት ዓመት በክልሉ ለሚከናወኑ የልማት ስራዎች ማስፈፀሚያ የሚሆን ከ18 ነጥብ 7 ቢሊዮን ብር በላይ በጀት አጸደቀ። ምክር ቤቱ ያጸደቀው በጀትም ከቀዳሚው ዓመት ከ1ቢሊዮን 489 ሚሊዮን ብር በላይ ብልጫ እንዳለውም ተመልክቷል። የክልሉ ገንዘብና ኢኮኖሚ ልማት ቢሮ ሃለፊ አቶ አየነው በላይ በጀቱን ለክልሉ ምክር ቤት ጉባኤ አቅርበው ባጸደቁበት ወቅት እንደገለጹት በጀቱ ለመሰረተ ልማት፣ ለድህነት ተኮር ፕሮግራሞች፣ለምዕት ዓመቱ የልማት ግቦችና ለአረንጓዴ ልማት ኢኮኖሚ ግንባታ ይውላል። የበጀት ምንጩም ከ9 ነጥብ 8 ቢሊየን ብር የሚልጠው ከፌደራል መንግስት የቀመር ጥቅል ድርሻ፣ ከ5 ነጥብ 3 ቢሊዮን ብር በላይ በክልሉ ከተለያዩ የገቢ ምንጮች የሚሰበሰብ ሲሆን ከ3 ቢሊዮን 475 ሚሊዮን ብር በላይ ለምዕት ዓመቱ የልማት ግቦች ማስፈጸሚያ ከፌደራል መንግስት ድጋፍ የሚገኝ መሆኑን ተናግረዋል። እንዲሁም ከውጭ አገራት ይገኛል ተብሎ የሚጠበቅ በእርዳታ 119 ሚሊዮን 530 ሺ ብር፣ በብድር ደግሞ ከ6 ሚሊዮን በላይ ብር ይገኛል ተብሎ እንደተያዘም አስረድተዋል፡፡ አጠቃላይ ከተመደበው በጀት ውስጥም ለታችኛው የአስተዳደር ዕርከን በዓላማ የተገደበ በጀት 73 ነጥብ 9 በመቶ፣ ለክልል ቢሮዎች 23 በመቶ ለድንገተኛ አደጋዎችና ለመጠባበቂያ በጀት 3 ነጥብ 1 በመቶ የተያዘ መሆኑንም አቶ አየነው አስታውቀዋል። ይህም በተለይ እንደ ግብርና ልማት ስራዎች፣ ትምህርት፣ ጤና፣ መስኖና የንጹህ መጠጥ ውሃ ተቋማት ግንባታ፣ የአስተዳደርና ሌሎች ሴክተሮች ወጪን በጥቅል እንዲካተት መደረጉን አመልክተዋል፡፡የክልሉ ርዕሰ መስተዳደር አቶ አያሌው ጎበዜ በሰጡት አስተያየትም የክልሉ በጀት ህገመንግስቱን መሰረት በማድረግ ፍትሃዊ የሃብት ክፍፍል በማድረግ ዜጎች የልማቱ ተጠቃሚ በሚሆንበት አግባብ መሆኑን ተናግረዋል። የተመደበው በጀትም ድህነት ተኮር የሆኑ ተግባራትን ለማሳካት፣ የምዕተ ዓመቱን የልማት ግቦችና የዕድገትና ትራንስፎርሜሽን ዕቅዱን ለማሳካት ትኩረት አድርጎ ቀመሩ የተሰራ መሆኑንም አቶ አያሌው አስረድተዋል። እንደ ኢዜአ ዘገባ በዚህም መላ የክልሉ ህዝብ በየደረጃው የሚበጀተውን ገንዘብ በማወቅ ለታለመለት ተግባር መዋሉን መከታተልና ኢኮኖሚው የሚያመነጨውን ገቢ ለመሰብሰብ በሚደረገው ርብርብ የነቃ ተሳትፎ በማድረግ የድርሻውን እንዲወጣም አሳስበዋል። የምክር ቤት አባላትም ለ2006 በጀት ዓመት የተመደበው በጀት በየአካባቢው ህዝቡ ያነሳ የነበረውን የልማት ፍላጎትና ልማቱን በተጠናከረ መልኩ ለማሳካት ምላሽ የሚሰጥ መሆኑን ገልጸዋል፡፡